Ekspertët: Dollari duket se do të vazhdojë rënien
Ekonomistët paralajmëruan se rënia e dollarit mund të ketë pasoja serioze në vështrimin afatgjatë
Anëtari i Komisionit, Ron Paul, republikan konservator, tërhoqi vemendjen ndaj rënies së dollarit. Paraja amerikane, tha ai, ka humbur këtë vit 9 përqind kundrejt euros dhe akoma më shumë kundrejt disa monedhave të tjera. Zoti Paul pyeti pastaj tre ekspertë të ekonomisë nëse amerikanët duhet të shqetësohen nga rënia e dollarit. Alan Meltzer, profesor në Universitetin Carnegie Mellon të Pitsburgut tha se dollari është dobësuar për shkak të rritjes së borxhit të jashtëm të Amerikës. Benjamin Friedman i Universitetit Harvard tha se asnjë vend tjetër nuk do t’ja dilte dot po të kishte një deficit kaq të madh tregtar sa Shtetet e Bashkuara. Ai tha se është mungesë përgjegjësie nga ana e Amerikës që ka një deficit të jashtëm të barabartë me 6,5 përqind të të ardhurave kombëtare. Megjithatë, asnjëri nga ekspertët e ekonomisë që folën nuk shikon ndonjë rrezik në faktin që Kina dhe Japonia kanë akumuluar rezerva gjigande dollari. Asnjëri nga këta dy vende, thanë ata, nuk do të fitonte duke shitur rezervat e dollarit për të zhvlerësuar më tej monedhat e tyre. Jamie Galbraith, djali i nobelistit të njohur të ekonomisë John Kenneth Galbraith, është profesor në Universitetin e Teksasit. Asnjëri nga ekspertët nuk qe në gjendje të parashikojë se sa kohë do të vazhdojë të bjerë dollari. Por ata thanë se një rënie e mëtejshme do të ndihmonte duke ulur çmimet e eksporteve amerikane. Kjo do të shtonte eksportin dhe si rrjedhojë do të pakësonte përmasat e deficitit tregtar. //ii